KIRJALLINEN KYSYMYS P-4150/00 esittäjä(t): Kathleen Van Brempt (PSE) komissiolle. Komission ympäristöasioiden pääosaston uudelleenjärjestely.



Virallinen lehti nro 187 E , 03/07/2001 s. 0147 - 0148



KIRJALLINEN KYSYMYS P-4150/00 esittäjä(t): Kathleen Van Brempt (PSE) komissiolle (9. tammikuuta 2001) Aihe: Komission ympäristöasioiden pääosaston uudelleenjärjestely Komission ympäristöasioiden pääosastossa on suunnitteilla perusteellinen uudelleenjärjestely, jonka myötä saatetaan lakkauttaa tai jakaa osiin jätehuollosta ja luonnonsuojelusta vastaavat yksiköt. Nämä yksiköt huolehtivat kuitenkin kaikkein aktiivisimmin direktiivien täytäntöönpanemisesta jäsenvaltioissa. Kansalaisjärjestöt ja ympäristöasioiden pääosaston virkamiehet, joita asia koskee, ovat arvostelleet kärkevästi tätä uudelleenjärjestelyä. Pääosaston rakenteen muuttamisen ja henkilökunnan uudistamisen katsotaan merkitsevän politiikan vaihtumista, jota ei voida perustella yleisen edun suojelemisella ja jota voidaan pitää ainoastaan teollisuuden hyväksi tehtävänä toimena. Kuinka voidaan puhua nykyisten EU:n ympäristödirektiivien maksimaalisesta täytäntöönpanosta ja samanaikaisesti hyväksyä se, että kaikkein aktiivisimmin tällä alalla toimivat yksiköt aiotaan lakkauttaa (jätehuolto) tai jakaa osiin (luonnonsuojelu)? Mikä ajattelutapa on johtanut päätökseen erottaa rahoitusväline (Life) muista hallinnollisista välineistä Natura 2000:sta annettujen direktiivien täytäntöönpanon yhteydessä? Mihin syihin vedoten kaksi hyvin merkittävää, erittäin pätevää ja arvostettua henkilöä voidaan siirtää yksiköistään vastoin heidän omaa tahtoaan? Kantaako komissio poliittisen vastuun tästä uudelleenjärjestelystä? Margot Wallströmin komission puolesta antama vastaus (27. helmikuuta 2001) Komission ympäristöpolitiikan alaan kuuluvalla toiminnalla on viisi päätavoitetta: taata ympäristönsuojelun korkea taso; kohentaa jatkuvasti elämänlaatua; turvata tulevien sukupolvien oikeudet elinkelpoiseen ympäristöön ja kestävään kehitykseen; parantaa ympäristötehokkuutta sekä varmistaa yhteisen ympäristövarannon oikeudenmukainen käyttö. Kaikilla toimilla ja toiminnoilla, jotka komissio toteuttaa ympäristöalalla, pyritään kehittämään näitä tavoitteita sekä edistämään niiden saavuttamista. Tulevan vuosikymmenen toimintasuunnitelma on hahmoteltu kuudennessa ympäristöä koskevassa yhteisön toimintaohjelmassa, joka annettiin Euroopan parlamentin käsittelyyn 29. tammikuuta 2001(1). Muita suuntaviivoja, jotka ohjaavat komission päätöksiä, ovat komission Strategiset tavoitteet vuosina 20012005 sekä organisaation osalta komission hallinnonuudistusta koskeva valkoinen kirja(2). Yksikköjen organisaation on aina vastattava toiminnalle asetettuja tavoitteita ja edistettävä niiden saavuttamista. Yksikköjen keskeisiä toiminta-aloja ovat jatkossa seuraavat: kestävä kehitys; luonnonvarojen laatu ympäristön kannalta; ympäristö ja terveys; toimeenpano ja soveltamisen valvonta (jonka yhteydessä ryhmitellään uudestaan kaikki Life-rahoitusvälineen kolme osaa yhdeksi kokonaisuudeksi, jotta voidaan yhtenäistää toimintoja ja saada mittakaavaetuja) sekä maailmanlaajuiset ja kansainväliset asiat. Tavoitteena on järjestää tehtävät ja toiminnot uudelleen siten, että ne vastaavat tärkeimpiä toiminta-aloja ja että yksiköt pystyvät huolehtimaan lainsäädännön täytäntöönpanosta, politiikan kehittämisestä ja ohjelmien toteutuksesta mahdollisimman tehokkaasti ja tuloksekkaasti. Tässä yhteydessä otetaan huomioon suoritetut arvioinnit ja käytetään parhaimmalla mahdollisella tavalla hyödyksi asialleen lujasti omistautuneen ja joustavan henkilöstön osaamista. (1) KOM(2001) 31. (2) KOM(2000) 200 lopullinen.